楊子春酌飲清節亭示諸公舊賦索和
作者：程公許
朝代：宋

paragraphs: 雨餘熱喘思澡雪，有客叩門筇九節。
相携款竹墨池家，竹間張飲碧筒折。
樅樅玉立肩相齊，何羨掖垣歌紫微。
會須把臂入林去，山王掉首麾去之。
骨相恐難飛食肉，功名浪費殺青竹。
渭川自有千戶封，持此較彼差不俗。
平生我亦厭榮觀，爲君醉眠蘄簟寒。
人間有此碧玉鏡，那怕火繖張炎官。